MUNICIPIUL  CRAIOVA  

CONSILIUL LOCAL AL MUNICIPIULUI CRAIOVA  
             HOTĂRÂREA  NR. 246
privind constituirea dreptului de superficie, cu titlu oneros, în favoarea S.C. Buigold Alsor IFN S.R.L., asupra terenului situat în municipiul Craiova, str.Piaţa Unirii, bl.M1, parter
Consiliul Local al Municipiului Craiova, întrunit în şedinţa ordinară din data de 31.05.2018;

       Având în vedere rapoartele nr.75551/2018 al Direcţiei Patrimoniu și nr.76659/2018 al Direcției Juridice, Asistență de Specialitate și Contencios Administrativ prin care se propune constituirea dreptului de superficie, cu titlu oneros, în favoarea S.C. Buigold Alsor IFN S.R.L., asupra terenului situat în municipiul Craiova, str. Piaţa Unirii, bl.M1, parter şi rapoartele nr.237/2018 al Comisiei pentru Învăţământ, Cultură, Sănătate, Culte, Tineret şi Sport, nr.239/2018 al Comisiei de Urbanism, Protecţia Mediului şi Conservarea Monumentelor, nr.248/2018 al Comisiei Servicii Publice, Liberă Iniţiativă  şi Relaţii Internaţionale, nr.250/2018 al Comisiei Juridică, Administraţie Publică şi Drepturi Cetăţeneşti şi nr.252/2018 al Comisiei Buget Finanţe, Studii, Prognoze şi Administrarea domeniului;     

În conformitate cu prevederile art.693-702-Superficia şi Cartea a V-a Titlul II, Cap. I-Izvoarele obligaţiilor-Contractul din Legea nr.71/2011 pentru punerea în executare a Legii nr.287/2009 privind Codul Civil,  art.4 din Legea nr.213/1998, privind proprietetea publică şi regimul juridic al acesteia, Legii nr.7/1996 a cadastrului şi publicităţii imobiliare, cu modificările şi completările ulterioare, Legii nr.207/2015 privind Codul de procedură fiscală, Legii nr.227/2015 privind Codul fiscal, Legii nr.273/2006 privind finanţele publice locale, cu modificările şi completările ulterioare,  Legii nr.50/1991, republicată, privind executarea lucrărilor de construcţii, cu modificările şi completările ulterioare;
 În temeiul art.36, alin.2, lit. c, art.45, alin.3, art.61 alin.2, art.115, alin.1 lit.b şi art.121, alin.2 din Legea nr.215/2001, republicată, privind administraţia publică locală;
HOTĂRĂŞTE:
Art.1. Se aprobă constituirea dreptului de superficie, cu titlu oneros, în favoarea S.C. Buigold Alsor IFN S.R.L., asupra terenului în suprafaţă de 51 mp., situat în municipiul Craiova, str.Piaţa Unirii, bl.M1, parter, care aparţine domeniului privat al municipiului Craiova, identificat în anexa care face parte integrantă din prezenta hotărâre.

Art.2. Dreptul de superficie cu titlu oneros prevăzut la art.1 din prezenta hotărâre, se constituie pe o durată de 10 ani.
Art.3.  Cuantumul  prestaţiei titularului dreptului de superficie asupra terenului identificat la art.1 din prezenta hotărâre, va fi stabilit pe baza unui raport de evaluare, care va fi supus  aprobării Consiliului Local al Municipiului Craiova.
Art.4.  S.C. Buigold Alsor IFN S.R.L. are obligaţia de a plăti în termen de 90 de zile de la aprobarea cuantumului  prestaţiei prevăzute la art. 3, contravaloarea folosinţei pe ultimii 3 ani a terenului  identificat în anexa la prezenta hotărâre, calculată conform Hotărârilor Consiliului Local al Municipiului Craiova privind aprobarea impozitelor şi taxelor locale, adoptate pentru fiecare an.
Art.5. Nerespectarea condiţiei prevăzută la art.4 din prezenta hotărâre, duce la neîncheierea contractului de superficie.

Art.6. Se aprobă împuternicirea Primarului Municipiului Craiova să reprezinte municipiul Craiova în faţa notarului public privind notarea contractului de superficie la Oficiul de Cadastru şi Publicitate Imobiliară Dolj şi să efectueze procedurile de publicitate imobiliară prevăzute de lege.

Art.7. Cheltuielile ocazionate pentru perfectarea actelor notariale şi efectuarea procedurilor de publicitate imobiliară prevăzute de lege vor fi suportate de către S.C. Buigold Alsor IFN.
Art.8. Primarul Municipiului Craiova, prin aparatul de specialitate: Serviciul Administraţie Publică Locală, Direcţia Patrimoniu şi S.C. Buigold Alsor IFN S.R.L. vor aduce la îndeplinire prevederile prezentei hotărâri.

